ujehova ufuna sijabule, futhi usithululela izibusiso eziningi okufanele zisenze sijabule. ukuphila kungesinye sazo. ngakho, singasebenzisa ukuphila kwethu ukuze simdumise, njengoba eye wasidonsela ekukhulekeleni kweqiniso. (ihu. 144:15; joh. 6:44) ujehova uyasiqinisekisa ngothando lwakhe futhi usisiza ukuba sikhuthazele enkonzweni yakhe. (jer. 31:3; 2 kor. 4:16) sijabulela ipharadesi elingokomoya esithola kulo inala yokudla okungokomoya nobuzalwane obunothando. ngaphezu kwalokho, sinethemba eliyigugu ngekusasa. 13 esinye isihloko ujesu akhuluma ngaso ngokuphindaphindiwe nabafundi bakhe ukuba nokholo oluqinile. ngemva kokuba behluleke ukukhipha idemoni kumfana othile, abafundi babuza ujesu: “kungani thina singakwazanga ukulixosha?” ujesu waphendula: “kungenxa yokholo lwenu oluncane. ngoba ngiqinisile ngithi kini, uma ninokholo olulingana nohlamvu lwesinaphi, . . . akukho lutho olungeke lwenzeke kini.” (math. 17:14--20) phakathi nayo yonke inkonzo yakhe, ujesu wafundisa abafundi bakhe ukuthi ukholo luyimfanelo ebalulekile. (funda umathewu 21:18--22.) ingabe siwasebenzisa ngokunenzuzo amathuba asivulekele ukuze siqinise ukholo lwethu ngemfundo enikezwa emihlanganweni yesigodi, yesifunda nasemihlanganweni yebandla yobukristu? le mibuthano ayigcini nje ngokuba izikhathi ezijabulisayo; kodwa iyizenzakalo zokubonisa ukuthi siyamethemba ujehova.